La Llei 15/2001, de 14 de novembre, de meteorologia, va crear el Servei Meteorològic de Catalunya com a organisme encarregat de gestionar i subministrar la informació meteorològica per al territori català i de garantir la disponibilitat d'una informació meteorològica de qualitat que servís de referència en tots aquells àmbits de competència de la Generalitat que requerissin suport, assessorament i informació en matèria de meteorologia.
Dins el desenvolupament de les seves tasques, és prioritari pronosticar, vigilar i fer el seguiment de les situacions meteorològiques de risc mitjançant l'emissió d'avisos de Situació Meteorològica de Risc i d'Observació.
Aquests avisos són utilitzats pel Centre d'Emergències de Catalunya (CECAT) per activar els plans d'emergència corresponents i són difosos a tots els organismes implicats en l'alerta, i també a la població en general.
Per dur a terme aquesta tasca, el Servei Meteorològic de Catalunya disposa de la Xarxa d'Equipaments Meteorològics de la Generalitat de Catalunya (XEMEC), integrada per les instal·lacions meteorològiques de titularitat de la Generalitat i d'altres entitats públiques o privades.
Aquesta xarxa, formada actualment per equipaments automàtics, nodreix el Servei Meteorològic de Catalunya de les dades necessàries per a l'exercici de les seves funcions en matèria de predicció i vigilància meteorològica i en relació amb el coneixement i la caracterització del clima del país.
La informació meteorològica obtinguda per la XEMEC es pot complementar amb informació subministrada per observadors meteorològics, tal com preveu l'article 13.3 de la Llei de meteorologia.
D'altra banda, la Llei 15/2001 esmentada crea la Base de dades meteorològiques de Catalunya, que ha de contenir.la informació de les variables meteorològiques i les dades climàtiques d'aquestes variables., i n'encomana el manteniment al Servei Meteorològic de Catalunya.
Històricament, Catalunya ha tingut una gran tradició en l'observació meteorològica, existint un nodrit nombre de persones que han dut a terme una tasca sistemàtica d'observació i seguiment del temps.
Aquests observadors meteorològics poden aportar informació de gran interès per al Servei Meteorològic de Catalunya per complementar la informació recollida a través de la XEMEC, per ampliar la Base de dades meteorològiques de Catalunya i per millorar la caracterització climàtica del país.
D'acord amb el que s'ha exposat, el Servei Meteorològic de Catalunya ha decidit crear la Xarxa d'Observadors Meteorològics del Servei Meteorològic de Catalunya (XOM).
Aquesta xarxa estarà formada per un col·lectiu de persones distribuïdes arreu del territori que col·laboraran amb el Servei Meteorològic de Catalunya aportant informació meteorològica.
Amb aquesta finalitat, el Consell d'Administració del Servei Meteorològic de Catalunya, en la seva sessió de 14 d'octubre de 2008, va aprovar la creació de la XOM.
Es crea la Xarxa d'Observadors Meteorològics del Servei Meteorològic de Catalunya (XOM), a l'empara de l'article 13.3 de la Llei 15/2001, de 14 de novembre, de meteorologia, amb la funció d'obtenir la informació meteorològica que es consideri necessària per millorar l'exercici de les funcions que el Servei Meteorològic de Catalunya té atribuïdes.
La col·laboració dels observadors meteorològics amb el Servei Meteorològic de Catalunya s'articularà en dues modalitats amb finalitats diferents:
a) Modalitat d'observació meteorològica.
Suport a la caracterització diària del temps.
b) Modalitat de vigilància meteorològica.
Suport al seguiment i la vigilància de situacions meteorològiques de risc.
La informació subministrada pels observadors adherits a la XOM serà considerada vàlida oficialment per al desenvolupament de les funcions pròpies del Servei Meteorològic de Catalunya i aquest en podrà fer lliure ús i difusió.
L'adhesió a la XOM serà voluntària i de mutu acord amb el Servei Meteorològic de Catalunya, i es formalitzarà mitjançant un document individual d'adhesió a alguna de les modalitats de la XOM.
Aquest document recollirà els objectius generals i les condicions de l'adhesió i serà signat per l'observador i pel director del Servei Meteorològic de Catalunya segons el model de l'annex 1.
La metodologia i les condicions de participació a la XOM quedaran descrites en un document de procediments que es farà públic prèviament a l'entrada en funcionament efectiva de la xarxa.
Aquest document s'anirà actualitzant si es considera necessari d'introduir-hi modificacions.
Per formar part de la XOM, la persona sol·licitant haurà d'acreditar que compleix els requisits i coneixements mínims per desenvolupar, de forma adequada, les tasques corresponents a la seva modalitat de col·laboració que es descriuen en el document de procediments.
La relació entre el Servei Meteorològic de Catalunya i els membres de la XOM s'ajustarà als criteris següents:
a) El lliurament de la informació al Servei Meteorològic de Catalunya es farà sempre de manera lliure i altruista, i no hi haurà per part del Servei Meteorològic de Catalunya cap compromís de pagament ni consegüentment dret a exigir les col·laboracions corresponents, les quals serà possible deixar de prestar sense cap més requisit ni condició que la voluntat de l'observador o del Servei Meteorològic de Catalunya.
b) Els membres de la XOM faran arribar al Servei Meteorològic de Catalunya la informació corresponent a la seva modalitat de col·laboració amb la periodicitat i el mètode establerts en el document de procediments.
c) El Servei Meteorològic de Catalunya posarà a disposició dels observadors la formació i el material necessaris per al desenvolupament de la seva funció.
Si la col·laboració acaba, els observadors hauran de retornar el material al Servei Meteorològic de Catalunya.
d) El Servei Meteorològic de Catalunya, en reconeixement a la tasca que duran a terme els observadors integrats a la XOM, aportarà, en la mesura de la seva disponibilitat pressupostària, una gratificació anual per la seva col·laboració.
e) Les gratificacions atorgades als observadors per la prestació dels seus serveis, atès el seu caràcter voluntari, no suposen el reconeixement de cap mena de relació contractual ni laboral entre l'observador i el Servei Meteorològic de Catalunya.
f) L'observador pot renunciar a la gratificació de manera lliure i voluntària en qualsevol moment.
Modalitat d'observació meteorològica.
a) Disposar d'informació meteorològica recollida diàriament.
b) Millorar el coneixement diari del temps.
c) Millorar la caracterització climàtica de Catalunya.
d) Disposar d'una Base de dades d'observacions de meteors.
8.2 Estarà formada per un nombre indeterminat de membres amb l'objectiu de disposar de dades representatives i homogènies d'arreu del país.
8.3 El Servei Meteorològic de Catalunya posarà a disposició dels observadors els mitjans següents per dur a terme la col·laboració:
a) Una interfície personalitzada per enviar la informació fàcilment.
b) Accés a les dades meteorològiques de la resta d'observadors.
c) D'altres que es puguin considerar d'interès.
Modalitat de vigilància meteorològica.
a) Disposar d'informació meteorològica georeferenciada observada en temps real a fi de millorar la vigilància meteorològica.
b) Millorar les previsions a curt termini.
c) Disposar de dades de fenòmens meteorològics extrems.
9.2 Estarà integrada per un nombre aproximat de 120 membres a raó d'unes 3 persones per comarca.
a) En casos de Situació Meteorològica de Risc, fer un seguiment de la situació meteorològica i donar informació al Servei Meteorològic de Catalunya.
c) Informar en cas de tempesta, calamarsa, neu, tornados o mànegues, boira gebradora o pluja gelant, i d'altres fenòmens poc habituals.
9.3 El Servei Meteorològic de Catalunya posarà a disposició dels observadors els mitjans següents per dur a terme la col·laboració:
a) Un telèfon mòbil habilitat per a la tramesa de la informació requerida.
b) Una interfície personalitzada per enviar la informació observada fàcilment.
c) Accés a la informació obtinguda per la resta d'observadors.
d) Accés a informació útil per al seguiment de les situacions meteorològiques de risc.
e) D'altres que es puguin considerar d'interès.
Barcelona, 17 de desembre de 2008
Model d'adhesió a la Xarxa d'Observadors Meteorològics del Servei Meteorològic de Catalunya
D'una part, el senyor David Rodríguez i Albert, que actua en nom i representació del Servei Meteorològic de Catalunya, amb NIF Q-0801167-H i domicili social a Barcelona, al carrer de Berlín, 38-46, 4t, del qual és el director per Acord de Govern de data 27 de desembre de 2006, en virtut de les facultats delegades per l'article 6 del Decret 172/2002, d'11 de juny, publicat al DOGC núm. 3663, de 25 de juny de 2002.
D'altra part, el/la senyor/a (nom i cognoms), amb DNI núm. (núm.), amb domicili social a (localitat), al carrer de (carrer).
El Servei Meteorològic de Catalunya va crear la Xarxa d'Observadors Meteorològics del Servei Meteorològic de Catalunya (XOM) mitjançant la Resolució del director de data 17 de desembre de 2008.
Els objectius genèrics de la XOM són:
a) Disposar d'informació meteorològica recollida diàriament que permeti millorar el coneixement del temps.
b) Disposar d'informació meteorològica observada en temps real que permeti millorar la vigilància meteorològica.
c) Millorar les previsions a curt termini.
d) Millorar la caracterització climàtica de Catalunya.
e) Disposar d'una Base de dades d'observacions de meteors i de fenòmens meteorològics extrems.
Segons la Resolució esmentada, la XOM s'articula en dues modalitats segons les seves finalitats: modalitat d'observació meteorològica i modalitat de vigilància meteorològica.
Mitjançant aquest document, la persona sotasignant manifesta la seva voluntat de formar part de la XOM en alguna/es de les modalitats enunciades amb les funcions que s'encomanen a continuació per a cadascuna i desenvolupar-les respectant els principis de rigor i de bona fe:
A. Observador de suport a la caracterització diària del temps.
B. Observador de suport a la vigilància meteorològica en situacions meteorològiques de risc.
a) Donar informació al Servei Meteorològic de Catalunya en cas de Situació Meteorològica de Risc.
c) Informar en cas d'observar tempesta, calamarsa, neu, tornados o mànegues, boira gebradora o pluja gelant, i d'altres fenòmens poc habituals.
L'observador podrà fer lliure ús de la informació recollida amb material del Servei Meteorològic de Catalunya sempre que n'esmenti la font, mitjançant el nom de l'observador i la seva condició de membre de la XOM.
L'adhesió a una o les dues modalitats de la XOM tindrà efectes des de l'endemà de la signatura d'aquest document.
A la signatura d'aquest document, el Servei Meteorològic de Catalunya reconeix que la persona sol·licitant compleix els requisits mínims que indica el punt 6 de la Resolució de creació de la XOM per formar part de la modalitat de col·laboració a la qual se sol·licita l'adhesió.
I, perquè així consti, ambdues parts signen a continuació i per duplicat aquest document que fixa la relació del/de la senyor/a amb el Servei Meteorològic de Catalunya com a membre de la Xarxa d'Observadors Meteorològics en la/les modalitat/s:
0 A. Observador/a de suport a la caracterització diària del temps.
0 B. Observador/a de suport a la vigilància meteorològica
en situacions meteorològiques de risc.
David Rodriguez Albert (persona sol·licitant XOM)